Alankomaissa maaseuturahaston tuella 130 000 hehtaarin alueella on parannettu luonnon monimuotoisuutta tai kehitetty vesihuoltoa esimerkiksi parantamalla lannoitteiden ja torjunta-aineiden käyttöä. Ympäristötoimien tehokkuutta on niin ikään lisätty uudella innovatiivisella yhteistyömenetelmällä. Tilalliset voivat aiempaa joustavammin sopeuttaa toimensa muuttuvien tekijöiden, kuten sääolojen, mukaan.

Strategisten verkkojen investoinneista TEN-T-verkkoihin ja muuhun liikenteeseen liittyvät merkittävät investoinnit suunnitellaan EAKR:n ja koheesiorahaston alaisuudessa. Vuoden 2015 loppuun mennessä valittujen hankkeiden kokonaisvolyymi oli 4,1 miljardia euroa (eli 6,2 prosenttia suunnitelluista investoinneista). Valituista liikennehankkeista merkittävimpiä ovat seuraavat:

Rahoituskohteiksi on jo valittu Virossa lähes 150 kilometriä uudelleenrakennettua taikka parannettua TEN-T-rautatietä, ja Puolassa vastaava luku on lähes 140 kilometriä.

3.3.Työllisyys, sosiaalinen osallisuus ja koulutus

Tällä alalla tukea on suunniteltu annettavaksi 168 miljardia euroa – tukivarat myönnetään erityisesti ESR:stä, mutta osa investoinneista tulee EAKR:stä, maaseuturahastosta ja EMKR:stä. Vuoden 2015 loppuun mennessä valitut hankkeet kattoivat yli 12 prosenttia (yli 11,5 miljardia euroa) tästä summasta ja monet hankkeista olivat jo täytäntöönpanovaiheessa.

ESR on nuorisotyöllisyysaloitteen, EAKR:n, maaseuturahaston ja EMKR:n ohella EU:n rahastoista se, joka pääasiassa investoi varoja työllisyyteen, sosiaaliseen osallisuuteen ja koulutukseen.

ESR:n täytäntöönpanoa koskevista tiedoista käy ilmi, että kaiken kaikkiaan vuoden 2015 loppuun mennessä ESR:stä rahoitettavaksi valittujen hankkeiden keskimääräinen osuus oli 13,3 prosenttia, mikä viittaa siihen, että ERI-rahastoilla tulee olemaan suuri vaikutus Eurooppa 2020 -tavoitteiden saavuttamiseen näillä aloilla. Valittujen hankkeiden osuudet kaikkien ERI-rahastojen osalta yhteensä on esitetty hankkeiden temaattisten tavoitteiden mukaan edellä taulukossa 1 olevassa erittelyssä.

ESR:n ja nuorisotyöllisyysaloitteen piirissä toteutettujen toimien yhteenlasketut tulokset ilmenevät seuraavasta:

hankkeissa on ollut 2,7 miljoonaa osallistujaa , muiden muassa 1,6 miljoonaa työtöntä ja 700 000 työmarkkinoiden ulkopuolella olevaa henkilöä;

osallistujista 235 000 henkilöä oli työllistynyt ESR:n tai nuorisotyöllisyysaloitteen puitteissa toteutettujen toimien seurauksena ja 181 000 henkilöä oli saanut ammattipätevyyden ESR:n tai nuorisotyöllisyysaloitteen puitteissa toteutettujen toimien jälkeen;

100 000 osallistujaa oli päässyt yleissivistävään tai ammatilliseen koulutukseen ESR:n tai nuorisotyöllisyysaloitteen tuen ansiosta;

275 000 ESR:stä tai nuorisotyöllisyysaloitteesta rahoitettuihin toimiin osallistunutta heikommassa asemassa ollutta henkilöä haki työtä, oli yleissivistävässä/ammatillisessa koulutuksessa, oli saanut ammattipätevyyden tai oli työllistynyt, muiden muassa työllistänyt itse itsensä.

Työllisyysalan toimien (temaattinen tavoite 8) täytäntöönpano oli käynnissä kaikissa jäsenvaltioissa vuoden 2015 loppuun mennessä, joskin eri painopistealueilla investointien edistymisessä oli eroja. ESR:n tukitoimilla, joilla pyritään parantamaan työmarkkinoille pääsyä, on jo onnistuttu kohtuullisen hyvin tavoittamaan työttömiä (1,1 miljoonaa henkilöä) ja työmarkkinoiden ulkopuolella olevia (230 000 henkilöä). Itsenäiseen ammatinharjoittamiseen sekä aktiivisena ja terveenä ikääntymiseen liittyvien toimien täytäntöönpano on sen sijaan käynnistynyt melko hitaasti.

Puolassa ESR:n rahoittama kansallinen ohjelma on tarjonnut tukea 122 900 osallistujalle, joista 110 600 on ollut työttömiä (90 prosenttia kaikista osallistujista), 11 100 on ollut työmarkkinoiden ulkopuolella (9 prosenttia) ja 1 200 on ollut työssäkäyviä. Ohjelman ansiosta yli 46 600 henkilöä on löytänyt työpaikan, 7 500 henkilöä on saanut ammattipätevyyden ja 1 500 henkilöä on aloittanut yleissivistävän tai ammatillisen koulutuksen.

Ruotsi on yksi niistä jäsenvaltioista, joissa nuorisotyöllisyysaloitteen täytäntöönpano on edennyt nopeasti. Kaikkiaan 6 215 (15–24-vuotiasta) nuorta on osallistunut nuorisotyöllisyysaloitteella tuettuun toimintaan – määrä on 31 prosenttia 20 000 henkilön tavoitteesta vuoteen 2018 mennessä. Osallistujista 3 362 henkilöä oli päättänyt toiminnan ennen vuoden 2015 loppua, ja heistä 25 prosenttia oli löytänyt kokoaikaisen työn ja toiset 25 prosenttia osa-aikaisen työn.